TICAMĪBAS DEKLARĀCIJA 6. Saskaņā ar Līguma par Eiropas Savienības darbību (LESD) 287. pantu Palāta revidēja: a) ECSEL kopuzņēmuma gada pārskatus, kuri ietver finanšu pārskatus (4) un ziņojumus par budžeta izpildi (5) par laikposmu no 2014. gada 27. jūnija līdz 31. decembrim; un b) šiem pārskatiem pakārtoto darījumu likumību un pareizību. Vadības atbildība 7. Saskaņā ar 16. un 22. pantu Komisijas Deleģētajā regulā (ES) Nr. 110/2014 (6) vadība ir atbildīga par Kopuzņēmuma gada pārskatu sagatavošanu un patiesu izklāstu, kā arī par pakārtoto darījumu likumību un pareizību. a) Vadības atbildība saistībā ar Kopuzņēmuma gada pārskatiem ietver tādas iekšējās kontroles sistēmas izveidi, ieviešanu un uzturēšanu, kas ļauj sagatavot un patiesi izklāstīt finanšu pārskatus, kuros krāpšanas vai kļūdas dēļ nav sniegtas būtiski nepareizas ziņas; izraudzīties un izmantot piemērotas grāmatvedības metodes, pamatojoties uz grāmatvedības noteikumiem, ko pieņēmis Komisijas grāmatvedis (7); veikt konkrētajiem apstākļiem atbilstošas grāmatvedības aplēses. Direktors apstiprina Kopuzņēmuma gada pārskatus pēc tam, kad Kopuzņēmuma grāmatvedis tos ir sagatavojis, izmantojot visu pieejamo informāciju, un tiem pievienojis paskaidrojumu, kurā cita starpā ir apliecinājis pamatotu pārliecību, ka pārskati visos būtiskajos aspektos sniedz skaidru un patiesu priekšstatu par Kopuzņēmuma finanšu stāvokli. b) Vadības atbildība saistībā ar pakārtoto darījumu likumību un pareizību un atbilstību pareizas finanšu pārvaldības principam nozīmē izveidot, ieviest un uzturēt efektīvu un lietderīgu iekšējās kontroles sistēmu, ietverot pienācīgu pārraudzību un piemērotus pasākumus pārkāpumu un krāpšanas novēršanai, kā arī, ja vajadzīgs, tiesvedību nepareizi izmaksāto vai izlietoto līdzekļu atgūšanai. Revidenta atbildība 8. Palātas pienākums ir, pamatojoties uz savu revīziju, Eiropas Parlamentam un Padomei (8) sagatavot deklarāciju par gada pārskatu ticamību un tiem pakārtoto darījumu likumību un pareizību. Palāta veic revīziju saskaņā ar Starptautiskās Grāmatvežu federācijas (IFAC) starptautiskajiem revīzijas standartiem un ētikas kodeksiem un INTOSAI starptautiskajiem augstāko revīzijas iestāžu standartiem. Šie standarti uzliek Palātai pienākumu plānot un veikt revīziju tā, lai gūtu pamatotu pārliecību, ka Kopuzņēmuma gada pārskatos nav sniegtas būtiski nepareizas ziņas un ka tiem pakārtotie darījumi ir likumīgi un pareizi. 9. Revīzija ietver procedūras, ar kurām iegūst revīzijas pierādījumus par pārskatos minētajām summām un sniegto informāciju un par tiem pakārtoto darījumu likumību un pareizību. Izraudzītās procedūras ir atkarīgas no revidenta profesionālā sprieduma, kurš balstās uz novērtējumu par risku, ka krāpšanas vai kļūdas dēļ pārskatos ir sniegtas būtiski nepareizas ziņas vai ka saistībā ar pakārtotajiem darījumiem ir būtiski pārkāpts Eiropas Savienības juridiskais regulējums. Novērtējot minēto risku, revidents ņem vērā iekšējās kontroles mehānismus, kuri attiecas uz pārskatu sagatavošanu un patiesu izklāstu, kā arī pārraudzības un kontroles sistēmas, kas ieviestas pakārtoto darījumu likumības un pareizības nodrošināšanai, un pēc tam izstrādā konkrētajiem apstākļiem atbilstošas revīzijas procedūras. Revīzijā novērtē arī izmantoto grāmatvedības metožu piemērotību un aplēšu pamatotību, kā arī pārskatu vispārējo izklāstu. 10. Palāta uzskata, ka revīzijas pierādījumi ir pietiekami un atbilstoši, lai pamatotu tās ticamības deklarāciju. Atzinums par pārskatu ticamību 11. Palāta uzskata, ka Kopuzņēmuma pārskati visos būtiskajos aspektos patiesi atspoguļo Kopuzņēmuma finanšu stāvokli laikposmā no 2014. gada 27. jūnija līdz 31. decembrim, kā arī darbības rezultātus un naudas plūsmas minētajā datumā noslēgtajā periodā, kā to nosaka Kopuzņēmuma finanšu noteikumi un Komisijas grāmatveža pieņemtie grāmatvedības noteikumi. Pamatojums atzinumam ar iebildēm par pārskatiem pakārtoto darījumu likumību un pareizību 12. Kopuzņēmums ECSEL pārņēma kopuzņēmumu ARTEMIS un ENIAC projektus. Maksājumi, ko saskaņā ar šiem projektiem veica kopuzņēmums ECSEL un kas veikti no 2014. gada 27. jūnija līdz 31. decembrim saskaņā ar izmaksu apliecinājumiem, kurus izsniegušas dalībvalstu finansēšanas iestādes, bija 12,6 miljoni EUR, kas ir 48 % no kopējiem Kopuzņēmuma veiktajiem maksājumiem. 13. Kopuzņēmumi ARTEMIS un ENIAC bija noslēguši administratīvos nolīgumus ar dalībvalstu finansēšanas iestādēm, un šie nolīgumi ir spēkā arī pēc abu kopuzņēmumu apvienošanās kopuzņēmumā ECSEL. Saskaņā ar nolīgumu noteikumiem minēto maksājumu ex post revīzija ir deleģēta finansēšanas iestādēm, kuras veiks revīzijas Kopuzņēmuma vārdā. Kopuzņēmumu ARTEMIS un ENIAC ex post revīzijas stratēģija lielā mērā pamatojās uz dalībvalstu finansēšanas iestādēm attiecībā uz projektu izmaksu deklarāciju revīziju (9). 14. Kaut arī projektu izmaksu deklarāciju revīzija bija uzticēta dalībvalstu finansēšanas iestādēm, ar šīm iestādēm parakstītajos administratīvajos nolīgumos nebija iekļauti praktiskie pasākumi ex post revīziju veikšanai. 15. No dalībvalstu finansēšanas iestādēm saņemtie revīzijas ziņojumi aptvēra aptuveni 61 % izmaksu (2015. gada aprīļa dati), kas saistās ar pabeigtajiem projektiem. Taču ECSEL kopuzņēmums nenovērtēja šo revīziju kvalitāti. Palāta novērtēja revīzijas stratēģiju, tostarp triju dalībvalstu finansēšanas iestāžu revīzijas ziņojumus, un atzina, ka šo iestāžu izmantotā metodoloģija Kopuzņēmumam neļauj aprēķināt ne ticamu svērto kļūdu īpatsvaru, ne atlikušo kļūdu īpatsvaru saistībā ar projektiem, kas sākti kopuzņēmumu ARTEMIS un ENIAC darbības laikā. Tāpēc nav iespējams secināt, vai ARTEMIS un ENIAC projektu ex post revīzijas darbojas efektīvi un vai šis svarīgais kontroles mehānisms sniedz pietiekamu pārliecību par pakārtoto darījumu likumību un pareizību. Atzinums ar iebildēm par pārskatiem pakārtoto darījumu likumību un pareizību 16. Palāta uzskata, ka, izņemot ietekmi, ko varētu radīt jautājumi, kuri aprakstīti atzinumu ar iebildēm pamatojošajā 12.–15. punktā, Kopuzņēmuma 2014. gada 31. decembrī slēgtā finanšu gada pārskatiem pakārtotie darījumi visos būtiskajos aspektos ir likumīgi un pareizi.